Komisijos sprendimas
2003 m. rugpjūčio 1 d.
iš dalies pakeičiantis Sprendimą 2001/618/EB ir į valstybių narių sąrašus įtraukiantis tam tikrus Prancūzijos departamentus ir Italijos provinciją, taip pat regionus, kuriuose nėra užregistruota Aujeskio ligos, bei regionus, kuriuose yra patvirtintos Aujeskio ligos likvidavimo programos
(pranešta dokumentu Nr. C(2003) 2786)
(tekstas svarbus EEE)
(2003/575/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [1], su paskutiniais pakeitimais, padarytais Komisijos reglamentu (EB) Nr. 1226/2002 [2], ypač į jos 9 straipsnio 2 dalį ir 10 straipsnio 2 dalį,
kadangi:
(1) Komisijos sprendimu 2001/618/EB [3] su paskutiniais pakeitimais, padarytais Sprendimu 2003/130/EB [4], buvo nustatytos papildomos garantijos, susijusios su Aujeskio liga, Bendrijos vidaus prekybai kiaulėmis, ir valstybių narių teritorijų, kuriose nėra užregistruota ši liga ir kuriose yra patvirtintos ligos kontrolės programos, sąrašai.
(2) Prancūzija jau keletą metų įgyvendina Aujeskio ligai likviduoti skirtą programą. Sprendimu 2001/618/EB keletas Prancūzijos departamentų yra pripažinti departamentais, kuriuose ši liga nėra užregistruota.
(3) Atsižvelgdama į Direktyvos 64/432/EEB 10 straipsnį, Prancūzija Komisijai pateikė patvirtinamuosius dokumentus, kurie įrodo, kad Aujeskio liga nėra užregistruota Alpes-de-Haute-Provence, Alpes-Maritimes, Ardèche, Haute-Savoie, Isère, Manche, Mayenne, Seine-et-Marne ir Yvelines departamentuose.
(4) Laikoma, kad ligos likvidavimo programa šiuose Prancūzijos departamentuose padėjo sėkmingai likviduoti ligą.
(5) Atsižvelgdama į Direktyvos 64/432/EB 9 straipsnį, Prancūzija taip pat pateikė patvirtinamuosius dokumentus dėl ligos likvidavimo programos, vykdomos Ain, Côtes-d'Armor, Finistère, Ille-et-Vilaine, Morbihan ir Nord departamentuose, ir paprašė patvirtinti šią programą.
(6) Atsižvelgdama į Direktyvos 64/432/EB 9 straipsnį, Italija pateikė patvirtinamuosius dokumentus dėl ligos likvidavimo programos, vykdomos Bolzano provincijoje, ir paprašė patvirtinti šią programą.
(7) Todėl reikėtų atitinkamai iš dalies pakeisti Sprendimą 2002/618/EB.
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/618/EB I ir II priedai yra pakeičiami šio sprendimo priedo tekstu.
2 straipsnis
Šis sprendimas taikomas nuo 2003 m. rugpjūčio 1 d.
3 straipsnis
Šis sprendimas skirtas valstybėms narėms.
Priimta Briuselyje, 2003 m. rugpjūčio 1 d.